

# REPUBLIKA HRVATSKA

**KARLOVAČKA ŽUPANIJA**

**OPĆINA TOUNJ**

**OPĆINSKO VIJEĆE**

Na temelju članka 28. 31.a, članka 40.d i 43.a Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 150/11, 144/12,19/13,137/15, 123/17, 98/19 i 144/20)

i članka 33. Statuta Općine Tounj („Glasnik Karlovačke županije“, broj 12/2020),

**OPĆINSKO VIJEĆE OPĆINE TOUNJ**

**na svojoj 16. sjednici održanoj dana 24. veljače 2021. donijelo je:**

**STATUT OPĆINE TOUNJ**

**I. OPĆE ODREDBE**

**Članak 1.**

**Ovim se Statutom podrobnije uređuje samoupravni djelokrug Općine Tounj,** njezina službena obilježja, javna priznanja, ustrojstvo, ovlasti i način rada tijela Općine, način obavljanja poslova, oblici neposrednog sudjelovanja građana u odlučivanju, način provođenja referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza općine Tounj (dalje u tekstu: Općina).

**II . STATUS, PODRUČJE I GRANICE OPĆINE**

**Članak 2.**

Općina je jedinica lokalne samouprave.

**Naziv Općine je:** **Općina Tounj.**

Općina je pravna osoba.

**Sjedište Općine je u Tounju, Linije 3 B.**

**Članak 3.**

 **Općina je jedinica lokalne samouprave na području utvrđenom** Zakonom o područjima županija, gradova i općina u Republici Hrvatskoj, a unutar granica Karlovačke županije.

 **Granice Općine idu rubnim granicama** katastarskih granica rubnih naselja Općine.

 **Granice Općine mogu se mijenjati** na način i po postupku propisanim Zakonom.

**Članak 4.**

 Općina obuhvaća područje slijedećih naselja: **Tounj, Zdenac, Gerovo Tounjsko, Rebrovići, Potok Tounjski, Kamenica Skradnička i Tržić Tounjski.**

**Članak 5.**

 **Općina Tounj obuhvaća područje od cca 96,4 km² površine.**

**Općina Tounj** smještena je **u dolini rijeke Tounjčice,** a istočnu **granicu općine čini rijeka** **Mrežnica.**

Zapadna granica **ide brdom Krpel (Palčev vrh 402 m, Vodice 440 m, Bakarni 515 m, Veliki Gračac 442 m).**

Sjeverna granica proteže **se šumskim područjem uz rubna naselja općine Potok Tounjski i** **Gerovo Tounjsko**, a južna granica **dopire do šume Brezovica**.

 **Općina Tounj** graniči sa općinama **Josipdol i Barilović, te gradovima Ogulin i Slunj.**

**III. SAMOUPRAVNI DJELOKRUG OPĆINE**

**Članak 6.**

 **Općina u svom samoupravnom djelokrugu obavlja poslove lokalnog značaja** kojima se neposredno ostvaruju potrebe građana, a koji nisu Ustavom ili Zakonom dodijeljeni državnim tijelima i to osobito poslove koji se odnose na:

* **uređenje naselja i stanovanje,**
* **prostorno i urbanističko planiranje,**
* **komunalne djelatnosti,**
* **brigu o djeci,**
* **socijalnu skrb,**
* **primarnu zdravstvenu zaštitu,**
* **odgoj i osnovno obrazovanje,**
* **kulturu, tjelesnu kulturu i šport,**
* **zaštitu potrošača,**
* **zaštitu i unapređenje prirodnog okoliša,**
* **protupožarnu i civilnu zaštitu,**
* **promet na svom području,**
* **ostale poslove sukladno posebnim zakonima**

**Članak 7.**

 **Općinsko vijeće može odlučiti** da se pojedini poslovi iz samoupravnog djelokruga Općine iz članka 6. ovog Statuta prenesu na Karlovačku županiju, odnosno mjesnu samoupravu.

**Općina može obavljanje pojedinih poslova iz članka 6. ovog Statuta** organizirati zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

 **Općinsko vijeće može tražiti od Županijske skupštine Karlovačke županije** da joj pojedine poslove uz suglasnost resornih nadležnih tijela državne uprave za poslove lokalne i područne (regionalne) samouprave iz njezina samoupravnog djelokruga, povjere Općini, ako može za to osigurati dovoljno prihoda za njihovo obavljanje.

**IV SLUŽBENA OBILJEŽJA OPĆINE**

**Članak 8.**

**Obilježja općine Tounj su grb, zastava i Dan općine**.

Grb općine Tounj je: **U poluokruglom štitu u plavom polugore; srebrni dvostruki most od kamena tesanca sa po tri duple volte; dolje srebrna glava Sv. Ivana Krstitelja na zlatnom tanjuru.**

**Članak 9.**

 Zastava općine Tounj: **Jednobojna, tamnoplave boje; omjer dužine i širine 2:1; u sredini zastave su sjecištu dijagonala nalazi se grb Općine obostrano, obrubljen tankim zlatnim rubom.**

**Članak 10.**

 **O načinu isticanja i uporabe grba i zastave** Općine Tounj **Općinsko vijeće** donosi poseban opći akt.

**Članak 11.**

 **Općina ima pečat**.

 **Tijela Općine mogu imati** posebne pečate.

 **Opis pečata** iz stavka 1. i 2. ovog članka, te način njihove uporabe i čuvanja, uređuju se posebnom odlu**kom Općinskog vijeća.**

**Članak 12.**

 **U Općini se svečano** obilježava **24. lipnja Sv. Ivan Krstitelj kao Dan općine.**

 **U povodu Dana općine** dodjeljuju se **priznanja Općine**, te priređuju druge svečanosti.

**V. JAVNA PRIZNANJA**

**Članak 13.**

* **plaketa Općine Tounj**
* **povelju Općine Tounj**
* **medalja Općine Tounj**
* **priznanje počasnog građanina Općine Tounj**
* **nagrada Općine Tounj**
* **grb Općine Tounj**

**Članak 14.**

 **Nagrada Općine Tounj dodjeljuje se fizičkim i pravnim osobama** za osobite uspjehe u razvoju društvenih odnosa i unapređenje gospodarstva, obrazovanja, znanosti, kulture, tjelesne kulture, zdravstva, socijalne skrbi i drugih djelatnosti posebno značajnih za općinu.

 **Uvjeti za dodjelu javnih priznanja, njihov izgled i oblik, postupak dodjele** te tijela koja provode postupak i dodjeljuju priznanja uređuje se posebnom **odlukom Općinskog vijeća.**

**Članak 15.**

 **Plaketa, povelja, medalja. priznanja, grb Općine Tounj dodjeljuje se** fizičkim i pravnim osobama za uspjehe postignute u razvoju društvenih odnosa i unapređenju djelatnosti iz članka 14. ovog Statuta, značajne za općinu.

**Članak 16.**

 **Počasnim građaninom Općine može se proglasiti građanin** Republike Hrvatske ili stranac, koji je svojim radom, znanstvenim ili političkim djelovanjem značajno pridonio napretku i ugledu općine, ostvarivanju i razvoju demokracije u RH ili svijetu, mira u svijetu i napretku čovječanstva.

 **Počasnim građaninom Općine ne može se proglasiti osoba** koja ima prebivalište na području Općine.

**Članak 17.**

 **O sadržaju, obliku i postupku dodjele javnih priznanja** općine odlučuje **Općinsko vijeće** posebnim općim aktom.

 **Osim javnih priznanja u smislu članka 13. ovog Statuta**, za pojedine prigode **Općinsko** **vijeće** može ustanoviti i dodijeliti i druga priznanja.

**VI. SURADNJA S DRUGIM JEDINICAMA LOKALNE**

**I PODRUČNE(REGIONALNE) SAMOUPRAVE**

**Članak 18.**

**Općina Tounj posebno surađuje s Karlovačkom županijom**, te svim jedinicama lokalne samouprave u njezinu sastavu.

 **Ostvarujući zajednički interes** u unapređivanju gospodarskog, društvenog i kulturnog razvitka, Općina uspostavlja i održava suradnju s drugim jedinicama lokalne samouprave u zemlji i inozemstvu, u skladu s zakonom i međunarodnim ugovorima.

**Članak 19.**

 **Radi suradnje, Općina Tounj s drugim jedinicama lokalne samouprave** može osnovati trgovačko društvo i ustanove u zajedničkom vlasništvu, zajednička upravna tijela, te uspostaviti druge odgovarajuće oblike suradnje.

 **Općinsko vijeće donosi odluku** o uspostavljanju suradnje kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

 **Kriteriji za uspostavljanje suradnje**, te postupak donošenja odluke o suradnji uređuju se posebnom **odlukom Općinskog vijeća.**

**Članak 20.**

 **Općina može uspostaviti i posebne prijateljske odnose** s drugim općinama i gradovima u Hrvatskoj, kao i u inozemstvu sukladno zakonu.

 **O prijateljstvu u smislu st. 1. ovoga članka** potpisuje se posebna povelja, koju u ime općine potpisuje predsjednik Općinskog vijeća, sukladno **odluci Općinskog vijeća**

**VII. NEPOSREDNO SUDJELOVANJE GRAĐANA U ODLUČIVANJU**

**Članak 21.**

**Građani mogu neposredno sudjelovati u odlučivanju** o lokalnim poslovima putem referenduma i zbora građana, u skladu sa Zakonom i ovim Statutom.

**Članak 22.**

**Referendum se može raspisati radi odlučivanja** o prijedlogu o promjeni Statuta Općine, o prijedlogu općeg akta ili drugog pitanja iz djelokruga općinskog vijeća, radi prethodnog pribavljanja mišljenja stanovnika o promjeni područja Općine kao i o drugim pitanjima određenim Zakonom.

**Prijedlog za donošenje odluke o raspisivanju referenduma** iz stavka 1.ovog članka može temeljem odredbi Zakona i ovog Statuta, podnijeti najmanje **jedna trećina članova** **općinskog vijeća, općinski načelnik**, većina vijeća mjesnih odbora na području Općine i najmanje 20% ukupnog broja birača upisanih u popis birača Općine.

**Referendum raspisan radi prethodnog pribavljanja mišljenja** stanovnika o promjeni područja Općine nije obvezujući.

**Članak 23.**

**Osim iz razloga utvrđenih člankom 22.stavak 1. ovog Statuta** referendum se može raspisati i **radi opoziva** **općinskog načelnika**.

**Prijedlog za raspisivanje referenduma radi opoziva**  **općinskog načelnika** može podnijeti **najmanje 20% ukupnog broja birača** upisanih u popis birača Općine i **2/3 članova Općinskog vijeća**

**Prijedlog mora biti podnesen u pisanom obliku** i mora sadržavati osobne podatke (ime i prezime, adresu prebivališta i OIB) i vlastoručni potpis birača.

**Općinsko vijeće ne smije raspisati referendum** **za opoziv** **općinskog načelnika** prije proteka **roka od 6 mjeseci** od održanih izbora ili ranije održanog referenduma za opoziv, niti u godini u kojoj se održavaju redovni izbori za načelnika.

**Članak 24.**

**Ako su prijedlog za raspisivanje referenduma** podnijeli birači **predsjednik Općinskog** **vijeća je dužan** podneseni prijedlog za raspisivanje referenduma **u roku od 30 dana** od dana primitka dostaviti resornom nadzornom tijelu državne uprave onom u čijem je djelokrugu upravnog područja i zakoni na koje se akti odnose nadležnom za lokalnu i područnu (regionalnu) samoupravu.

**Ako resorno nadležno tijelo državne uprave** nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, **Općinsko vijeće će raspisati referendum u roku od 30 dana** od dana zaprimanja odluke o ispravnosti prijedloga.

**Ako su prijedlog za raspisivanje referenduma** **za opoziv načelnika** podnijeli birači, **predsjednik Općinskog vijeća** dužan je postupiti kao i u stavku 1. i 2. ovog članka.

**Ako je raspisivanje referenduma** predložila najmanje jedna trećina članova predstavničkog tijela, **odnosno ako je raspisivanje referenduma** predložio **općinski načelnik** te ako je raspisivanje referenduma predložila većina vijeća mjesnih odbora na području Općine, **predstavničko tijelo** dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma **u roku od 30 dana** od zaprimanja prijedloga.

**Članak 25.**

 **Odluka o raspisivanju referenduma** sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, **odnosno** naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, **odnosno** jedan ili više prijedloga o kojima će birači odlučivati, te dan održavanja referenduma.

**Članak 26.**

 **Pravo glasanja na referendumu** imaju građani s prebivalištem na području Općine, **odnosno** na području za koje se raspisuje referendum i upisani su u popis birača

**Članak 27.**

 **Općinsko vijeće može tražiti mišljenje** od mjesnog zbora građana o prijedlogu općeg akta ili drugog pitanja iz djelokruga Općine kao i o drugim pitanjima određenim zakonom i Statutom.

 **Prijedlog za traženje mišljenja** iz stavka 1. ovog članka može podnijeti najmanje jedna trećina vijećnika **Općinskog vijeća i općinski načelnik.**

 **Općinsko vijeće dužno je donijeti odluku** o prijedlogu iz stavka 2. ovog članka **u roku** **od 60 dana** od dana zaprimanja prijedloga.

 **Odlukom iz stavka 3. ovoga članka utvrđuje se** o kojim će se pitanjima tražiti mišljenje te rok u kojem je rezultate održanog zbora građana potrebno **dostaviti općinskom vijeću.**

**Članak 28.**

 **Zbor građana saziva Općinsko vijeće** u roku od 15 dana od dana donošenja odluke iz članka 27. stavak 3. ovog Statuta.

 **Zbor građana mjesnog odbora** može sazvati i vijeće mjesnog odbora.

 **Za pravovaljanost izjašnjavanja na zboru građana**  potrebno je prisutnost **najmanje 10% birača** upisanih u popis birači mjesnog odbora za čije područje je sazvan zbor građana.

 **Izvjašnjavanje građana** na zboru građana u pravilu je javno, a odluke se donose većinom glasova prisutnih građana. Većina nazočnih može odlučiti da je izjašnjavanje tajno.

**Članak 29.**

 **Građani imaju pravo predlagati općinskom vijeću** donošenje određenog akta li rješavanje određenog pitanja **iz djelokruga Općinskog vijeća.**

 **Općinsko vijeće raspravlja o prijedlogu** iz stavka 1. ovog članka, ako prijedlog potpisom podrži **najmanje 10% birača** upisanih u popis birača Općine.

 **Općinsko vijeće dužno je dati odgovor** podnositeljima **najkasnije**  **u roku od (tri) 3** **mjeseca** od primitka prijedloga.

**Članak 30.**

 **Građani i pravne osobe imaju pravo podnositi** predstavke i pritužbe na rad tijela upravljanja i upravnih tijela Općine te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

 **Na podnijete predstavke i pritužbe čelnik tijela Općine odnosno pročelnik** upravnog tijela dužan je odgovoriti **u roku od 30 dana** od dana podnošenja predstavke, odnosno pritužbe.

 **Ostvarivanje prava iz stavka 1. ovog članka osigurava se** na jedan ili više prikladnih načina: ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s predstavnicima tijela ili sredstvima elektoničke komunikacije.

**VIII. TIJELA OPĆINE TOUNJ**

**Članak 31.**

**Tijela Općine su općinsko vijeće i općinski načelnik.**

1. **OPĆINSKO VIJEĆE**

**Članak 32.**

**Općinsko vijeće je predstavničko tijelo** građana i tijelo lokalne samouprave, koje donosi odluke i akte u okviru prava i dužnosti Općine te obavlja druge poslove u skladu sa Zakonom i ovim Statutom.

 **Ako zakonom ili drugim propisom nije utvrđeno tijelo** nadležno za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga **u nadležnosti su Općinskog vijeća,** a izvršni poslovi i zadaće u **nadležnosti su općinskog načelnika.**

 **Ukoliko se na način propisan stavkom 2. ovoga članka** ne može utvrditi nadležno tijelo poslove i zadaće **obavlja Općinsko vijeće.**

**Članak 33.**

 Općinsko vijeće:

* **donosi Statut Općine,**
* **donosi Poslovnik Općinskog vijeća,**
* **donosi odluku o uvjetima, načinu i postupku gospodarenja nekretninama u vlasništvu Općine,**
* **donosi proračun i odluku o izvršenju proračuna,**
* **usvaja godišnje izvješće o izvršenju proračuna,**
* **donosi odluku o privremenom financiranju,**
* **odlučuje o stjecanju i otuđenju pokretnina i nekretnina te raspolaganju ostalom**

**imovinom Općine čija pojedinačna vrijednost prelazi 0,5% iznosa prihoda bez primitka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno raspolaganju ostalom imovinom, a uvijek odlučuje ako vrijednost prelazi 1.000.000,00 kuna,**

**donosi odluku o promjeni granice Općine,**

* **donosi Prostorni plan uređenja Općine Tounj,**
* **donosi Plan zaštite od požara, elementarnih nepogoda i zaštite okoliša općine,**
* **uređuje ustrojstvo i djelokrug upravnih udjela i službi,**
* **donosi odluku o kriterijima za ocjenjivanje službenika i načinu provođenja ocjenjivanja,**
* **osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Općinu,**
* **predlaže glavnoj skupštini odnosno skupštini trgovačkog društva u kojem Općina ima dionice ili udjele u vlasništvu članove upravnog tijela i nadzornog odbora trgovačkog društva,**
* **odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine,**
* **daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,**
* **donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,**
* **raspisuje lokalni referendum,**
* **bira i razrješava predsjednika i potpredsjednika Općinskog vijeća,**
* **bira i razrješava članove radnih tijela Općinskog vijeća,**
* **odlučuje o pokroviteljstvu Općine,**
* **donosi odluku o kriterijima, načinu i postupku za dodjelu javnih priznanja i dodjeljuje javana priznanja.**
* **imenuje i razrješava i druge osobe određene zakonom, ovim Statutom i posebnim odlukama Općinskog vijeća,**
* **donosi odluke i druge opće akte koji su mu stavljeni u djelokrug zakonom i podzakonskim aktima.**

**Općinsko vijeće donosi odluke** većinom glasova ako je sjednici nazočna većina njegovih članova.

**Statut, proračun, godišnji izvještaj o izvršenju proračuna, odluka** o raspisivanju referenduma i odluka o pristupanju raspravi o predloženoj promjeni Statuta donose se većinom glasova **svih članova Općinskog vijeća.**

**Odluka o raspisivanju referenduma** **za opoziv općinskog načelnika** koji je predložilo **2/3 članova Općinskog vijeća,** Općinsko vijeće **donosi dvotrećinskom većinom glasova**  svih **članova Općinskog vijeća.**

**Članak 34.**

 **Općinsko vijeće ima predsjednika i potpredsjednika**.

 **Dužnost predsjednika i potpredsjednika vijeća** je počasna i za njezino obavljanje obnašatelji dužnosti ne primaju plaću. **Predsjednik i potpredsjednici** imaju pravo na naknadu sukladno posebnoj **odluci Općinskog vijeća.**

 **Naknada za rad u predstavničkom tijelu i u radnim tijelima predstavničkog tijela,** a određuje se u **neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od 6.000,00 kuna.**

 **Naknada za predsjednika predstavničkog tijela može se odrediti u iznosu uvećanom za najviše od 50%, a za podpredsjednika vijeća u iznosu uvećano za najviše 30% pripadajuće naknade utvrđenim stavkom 3. ovog članka.**

**Članak 35.**

 Predsjednik općinskog vijeća:

* **zastupa općinsko vijeće,**
* **saziva i predsjedava sjednicama općinskog vijeća,**
* **predlaže dnevni red sjednica općinskog vijeća,**
* **upućuje prijedloge ovlaštenih predlagatelja u propisani postupak,**
* **brine o postupku donošenja odluka i općih akata,**
* **održava red na sjednici općinskog vijeća,**
* **usklađuje rad radnih tijela,**
* **potpisuje odluke i akte koje donosi općinsko vijeće,**
* **brine o suradnji općinskog vijeća i općinskog načelnika,**
* **brine se o zaštiti prava vijećnika i**
* **obavlja i druge poslove određene zakonom i Poslovnikom općinskog vijeća**.

**Članak 36.**

 **Općinsko vijeće čini 9 vijećnika**.

 **U općinskom vijeću pravo na razmjernu zastupljenost** ostvaruju pripadnici nacionalne manjine, sukladno Ustavnom zakonu o pravima nacionalnih manjina i Zakonu o lokalnim izborima.

**Članak 37.**

 **Mandat člana predstavničkog tijela** jedinice lokalne i područne (regionalne) samouprave **izabranog na redovnim izborima** traje do dana stupanja na snagu **odluke Vlade** **Republike Hrvatske** o raspisivanju sljedećih **redovnih izbora koji se održavaju svake** **četvrte godine** sukladno odredbama zakona kojim se uređuju lokalni izbori, **odnosno do dana** stupanja na snagu **odluke Vlade Republike Hrvatske** o raspuštanju **predstavničkog tijela** sukladno odredbama Zakona lokalne i područne (regionalne) samouprave.

 **Mandat člana predstavničkog tijela** jedinice lokalne i područne (regionalne) samouprave **izabranog na prijevremenim izborima** traje do isteka **tekućeg mandata predstavničkog** tijela izabranog na redovnim izborima koji se **održavaju svake četiri godine** sukladno odredbama zakona kojim se uređuju lokalni izbori, **odnosno do dana stupanja** na snagu **odluke Vlade Republike Hrvatske** o raspuštanju predstavničkog tijela sukladno odredbama Zakona.

**Članak 38.**

 **Dužnost člana Općinskog vijeća je počasna** i za njezino obavljanje vijećnik ne prima plaću.

 **Vijećnici** imaju pravo **na naknadu** u skladu s posebnom **odlukom Općinskog vijeća.**

 **Vijećnici nemaju obvezujući** mandat i nisu opozivi.

**Članak 39.**

 Vijećniku prestaje mandat prije isteka vremena na koji je izabran:

* **ako podnese ostavku, danom dostave pisane ostavke;**
* **ako mu je pravomoćnom sudskom odlukom potpuno oduzeta poslovna sposobnost, danom pravomoćnosti sudske odluke;**
* **ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti presude;**
* **ako mu prestane prebivalište na području Općine Tounj, danom prestanka prebivališta,**
* **ako mu prestane hrvatsko državljanstvo, danom prestanka državljanstva**
* **i smrću.**

**Članak 40.**

 **Vijećniku koji za vrijeme trajanja mandata** prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme **vijećnika zamjenjuje zamjenik,** u skladu s odredbama zakona.

 **Po prestanku obnašanja nespojive dužnosti,** vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća **u roku od osam** **dana od dana prestanka obnašanja nespojive dužnosti**.

 **Mirovanje mandata prestaje** osmog dana od dana podnošenja pisanog zahtjeva.

 **Član vijeća može staviti mandat** u mirovanje iz osobnih razloga, sukladno zakonu.

 **Vijećnik može tražiti** nastavljanje obnašanja dužnosti vijećnika jedanput u tijeku trajanja mandata.

**Članak 41.**

 Vijećnik ima prava i dužnosti:

* **sudjelovati na sjednicama Općinskog vijeća;**
* **raspravljati i glasovati o svakom pitanju koje je na dnevnom redu sjednice Vijeća;**
* **predlagati Vijeću donošenje akata, podnositi prijedloge akata i podnositi amandmane na prijedloge akata;**
* **postavljati pitanja iz djelokruga rada općinskog vijeća;**
* **postavljati pitanja općinskom načelniku i zamjeniku općinskog načelnika;**
* **sudjelovati na sjednicama radnih tijela općinskog vijeća i na njima raspravljati, a u radnim tijelima kojih je član i glasovati i**
* **tražiti i dobiti podatke potrebne za obavljanje dužnosti vijećnika od upravnih tijela Općine*.***

**Vijećnik ne može biti kazneno gonjen** niti odgovoran na bilo koji drugi način, zbog glasovanja, izjava ili iznesenih mišljenja i stavova **na sjednicama Općinskog vijeća.**

**Vijećnik je dužan čuvati** tajnost podataka, koji su kao tajni određeni u skladu s propisima, za koje sazna za vrijeme **obnašanja dužnosti vijećnika.**

 **Vijećnik ima i druga prava i dužnosti** utvrđena odredbama zakona, ovog Statuta i Poslovnika Općinskog vijeća.

**Članak 42.**

 **Poslovnikom Općinskog vijeća** detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika općinskog vijeća, djelokrug, sastav i način rada radnih tijela, način i postupak donošenja akata u općinskom vijeću, postupak izbora i razrješenja, sudjelovanje građana na sjednicama te druga pitanja od značaja **za rad Općinskog vijeća.**

 **Općinsko vijeće posebnom odlukom** uređuje načela i standarde dobrog ponašanja **predsjednika, potpredsjednika i članova Općinskog vijeća**, te predsjednika i članova radnih tijela Općinskog vijeća u obavljanju njihovih dužnosti.

**1.1. Radna tijela**

**Članak 43.**

 **Radna tijela Općinskog vijeća su:**

* Komisija za izbor i imenovanja,
* Komisija za Statut, Poslovnik i normativnu djelatnost,
* Mandatna komisija,
* Komisija za financije i proračun
* Komisija za poljoprivredu

**Članak 44.**

 **Komisija za izbor i imenovanja, predlaže:**

* izbor i razrješenje predsjednika i potpredsjednika Općinskog vijeća,
* izbor i razrješenje članova radnih tijela Općinskog vijeća,
* imenovanje i razrješenje drugih osoba određenih ovim Statutom i drugim odlukama Općinskog vijeća,
* propise o primanjima vijećnika, te naknade vijećnicima za rad u Općinskom vijeću.

**Članak 45.**

 **Komisija za Statut, Poslovnik i normativnu djelatnost:**

* predlaže Statut Općine i Poslovnik Općinskog vijeća,
* predlaže pokretanje postupka za izmjenu Statuta odnosno Poslovnika Općinskog vijeća,
* razmatra prijedloge odluka i drugih općih akata koje donosi Općinsko vijeće u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljene i prijedloge Općinskom vijeću,
* obavlja i druge poslove određene ovim Statutom.

**Članak 46.**

 **Mandatna komisija:**

* na konstituirajućoj sjednici obavještava Općinsko vijeće o provedenim izborima za općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,
* obavještava općinsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,
* obavještava općinsko vijeće o mirovanju mandata vijećnika i o zamjenicima vijećnika koji umjesto njih počinju obavljati vijećničku dužnost,
* obavještava općinsko vijeće o prestanku mirovanja mandata vijećnika,
* obavještava općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku vijećnika.

**Članak 47.**

 **Komisija za financije i proračun**:

* raspravlja prijedlog proračuna i daje svoje mišljenje o njemu,
* raspravlja i predlaže donošenje financijskih odluka,
* prati sustav financiranja Općine,
* obavlja druge poslove određene ovim Statutom.

**Članak 48.**

 **Komisija za poljoprivredu**:

* prati provođenje politike u ovim područjima, te raspravlja o koncepciji i strategiji razvoja poljoprivrede,
* vodi brigu o osiguravanju potreba građana u oblasti poljoprivrede, te predlaže rješavanje pojedinačnih zahtijeva za subvencijama u poljoprivredi,
* obavlja druge poslove određene ovim Statutom.

**Članak 49.**

 **Općinsko vijeće može** uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

 **Sastav, broj članova, djelokrug i način rada** radnih tijela utvrđuje Općinsko vijeće posebnim odlukama.

**2. OPĆINSKI NAČELNIK**

**Članak 50.**

 **Općinski načelnik** je nositelj **izvršne vlasti u Općini.**

 **Mandat općinskog načelnika** traje u pravilu **četiri godine**.

 **Mandat općinskog načelnika** može prestati i prije isteka mandata, sukladno odredbama Zakona koji uređuje sustav lokalne i područne (regionalne samouprave).

Općinski načelnik:

**1. priprema prijedloge općih akata,**

**2. izvršava i osigurava izvršavanje općih akata predstavničkog tijela,**

**3. usmjerava djelovanje upravnih tijela općine u obavljanju poslova iz njegovoga**

 **samupravnog djelokruga te nadzire njihov rad,**

**4. upravlja nekretninama i pokretninama u vlasništvu općine kao i njezinim prihodima**

 **i rashodima, u skladu sa zakonom i statutom,**

**5. odlučuje o stjecanju i otuđivanju nekretnina općine i raspolaganju ostalom imovinom**

 **u skladu sa zakonom, statutom jedinice i posebnim propisima,**

**6. imenuje i razrješuje predstavnike općine u tijelima javnih ustanova trgovačkog društva**

 **i drugih pravnih osoba iz članka 35. stavka 1. točke 5. Zakona jedinica lokalne,**

 **odnosno područne (regionalne) samouprave, osim ako posebnim zakonom nije**

 **drugačije određeno,**

**7. obavlja i druge poslove utvrđene zakonom i statutom.**

 **U slučaju iz stavka 1. točke 5. ovoga članka općinski načelnik** može odlučivati o visini pojedinačne **vrijednosti do najviše 0,5% iznosa prihoda**  bez primitka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, **odnosno** raspolaganju ostalom imovinom.

  **Ako je taj iznos veći od** 1.000.000,00 kuna, **općinski načelnik može odlučivati** najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna.

 **Stjecanje i otuđivanje nekretnina i pokretnina** te raspolaganje ostalom imovinom mora biti planirano u proračunu općine.

 **O stjecanju i otuđivanju nekretnina i pokretnina** te raspolaganju ostalom imovinom većom od vrijednosti utvređenih stavkom 2. ovog članka **odlučuje predstavničko tijelo općine.**

 **Odluku o imenovanju i razrješenju**  iz stavka 1. točke 6. ovoga članka općinski načelnik dužan je objaviti u prvom broju službenog glasila jedinice koji slijedi nakon donošenja te odluke.

**Članak 51.**

 **Općinski načelnik je odgovoran** za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

**Članak 52.**

 **Općinski načelnik dva puta godišnje**  podnosi **Općinskom vijeću** polugodišnje izvješće **o svom radu** i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

 **Pored izvješća** iz stavka 1. ovoga članka **Općinsko vijeće može** od **općinskog načelnika** tražiti i izvješće o drugim pitanjima iz njegovog djelokruga.

 **Izvješće po zahtjevu**  iz stavka 2. ovoga članka **općinski načelnik** podnosi u roku od 30 dana od dana primitka zahtjeva.

 **Ukoliko se zahtjevom traži izvješće** za veći broj različitih pitanja, rok za podnošenje izvješća iznosi 60 dana od dana primitka zahtjeva.

 **Općinsko vijeće** ne može zahtijevati **od općinskog načelnika izvješće** o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

**Članak 53.**

 Općinski načelnik u obavljanju poslova iz samoupravnog djelokruga Općine:

**- ima pravo obustaviti od primjene opći akt općinsko vijeća, ako ocijeni da**

 **je tim aktom povrijeđen zakon ili drugi propis, te zatražiti od općinskog**

 **vijeća da u roku od 8 dana otkloni uočene nedostatke.**

**Ako općinsko vijeće to ne učini, općinski načelnik je dužan bez odgode o tome obavijestiti resorno nadležno tijelo državne uprave onom u čijem je djelokrugu upravno područje i zakoni na kojeg se akt odnosi,**

* **ima pravo obustaviti od primjene akt mjesnog odbora ako ocijeni da se tim aktom povređuje zakon, Statut ili opći akti koje je donijelo općinsko vijeće.**

**Članak 54.**

 **Općinski načelnik** nema zamjenika i ako za vrijeme trajanja mandata koji nema zamjenika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamjenit će privremeni zamjenik kojeg će imenovati općinski načelnik iz reda člana predstavničkog tijela.

 **Odluku o imenovanju privremenog zamjenika** iz reda predstavničkog tijela općinski načelnik može promjeniti tijekom mandata.

 **Privremeni zamjenik ovlašten je obavljati** samo redovne i nužne poslove kako bi se osiguralo nesmetano funkcioniranje općine.

 **Privremeni zamjenik za vrijeme zamjenjivanje općinskog načelnika** ostvaruje prava općinskog načelnika.

 **Ako zbog okolnosti iz stavka 1. ovog članka** nastupi prestanak općinskog načelnika raspisati će se privremeni izbori za općinskog načelnika.

 **Do provedbe prijevremenih izbora dužnost općinskog načelnika** obnašat će povjerenik Republike Hrvatske.

 **Ovlast privremenog zamjenika** za zamjenjivanje općinskog načelnika prestaje danom obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovog članka danom stupanjem na snagu povjerenika Republike Hrvatske.

 O **okolnostima iz stavka 1. i 2. ovog članka općinski načelnik** ili pročelnik Upravnog tijela općine dužan je obavijestiti predsjednika predstavničkog tijela odmah po nastanku tih okolnosti.

 **O okolnostima iz stavka 6. ovog članka** predsjednik predstavničkog tijela obavijestiti Vladu Republike radi raspisivanja novog općinskog načelnika.

**Članak 55.**

 **Općinski načelnik** može odlučiti hoće li dužnost obavljati profesionalno ili volonterski, osim u godini održavanja redovnih lokalnih izbora.

**Članak 56.**

 **Općinskom načelniku** mandat prestaje po sili zakona:

* **danom dostave pisane ostavke,**
* **danom pravomoćnosti sudske odluke o oduzimanju poslovne sposobnosti,**
* **danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,**
* **danom prestanka prebivališta na području Općine,**
* **danom prestanka hrvatskog državljanstva i**
* **smrću.**

 **U slučaju nastupanja nekog od razloga** iz stavka 1. ovoga članka prije isteka dvije godine **mandata općinskog načelnika**, **pročelnik Upravnog odjela** nadležnog za službeničke poslove će **u roku od 8 dana** o tome obavijestiti **Vladu Republike Hrvatske** radi raspisivanja prijevremenih izbora **za novog općinskog načelnika.**

**Članak 57.**

 **Općinski načelnik** može se opozvati i na način propisan člankom 23. ovoga Statuta.

 **Ako na referendumu** bude donesena odluka o opozivu **općinskog načelnika** mandat im prestaje danom objave rezultata referenduma, a do provođenja prijevremenih izbora dužnost načelnika obnašat će **povjerenik kojeg imenuje Vlada Republike Hrvatske.**

**IX. UPRAVNA TIJELA**

**Članak 58.**

 **Za obavljanje poslova iz samoupravnog djelokruga** Općine te obavljanje poslova resorne nadležne državne uprave koji su zakonom preneseni na Općinu, ustrojavaju se upravna tijela Općine.

 **Ustrojstvo i djelokrug upravnih tijela** uređuje se posebnom odlukom Općinskog vijeća.

 **Upravna tijela** se ustrojavaju kao upravni odjeli i službe.

 **Upravnim tijelima upravljaju pročelnici** koje na temelju javnog natječaja imenuje općinski načelnik.

 **Politika zapošljavanja u upravnim tijelima** Općine provodit će se na način da se nacionalnoj manjini osigura zastupljenost u upravnim tijelima.

**Članak 59.**

 **Upravna tijela u okviru svoga djelokruga** neposredno izvršavaju i nadziru provođenje zakona i općih i pojedinačnih akata tijela Općine te poduzimaju propisane mjere.

 **Upravna su tijela za zakonito i pravovremeno** obavljanje poslova iz svoje nadležnosti odgovorna **općinskom načelniku.**

**Članak 60.**

 **Sredstva za rad upravnih tijela**, osiguravaju se u proračunu Općine.

**X. JAVNE SLUŽBE**

**Članak 61.**

 **U okviru svoga samoupravnog djelokruga Općina** osigurava obavljanje poslova u području komunalnih, društvenih i drugih djelatnosti kojima se zadovoljavaju svakodnevne potrebe građana.

**Članak 62.**

 **Općina osigurava obavljanje djelatnosti** iz članka 58. ovoga Statuta osnivanjem vlastitog pogona, trgovačkih društva, javnih ustanova ili drugih pravnih osoba.

 **Predstavnike Općine u tijelima upravljanja** pravnih osoba kojima je Općina osnivač ili u kojima ima udjele Općinu **imenuje općinski načelnik**, ako ovim Statutom nije drukčije propisano.

**XI. MJESNA SAMOUPRAVA**

**Članak 63.**

 **Na području Općine osnivaju se mjesni odbori**, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

 **Mjesni odbori se osnivaju** za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, **ovim Statutom i** **posebnom odlukom Općinskog vijeća.**

 **Mjesni odbor je** pravna osoba.

**Članak 64.**

**Mjesni odbori na području Općine su:**

**Tounj (**Tounj, Gerovo Tounjsko) **Zdenac** (Zdenac, Potok Tounjski) **Rebrovići** (Rebrovići) **Kamenica Skradnička** (Kamenica Skradnička, Tržić Tounjski) **Kukača.**

**Područje i granice mjesnih odbora** određuju se posebnom odlukom Općinskog vijeća.

**Članak 65.**

 **Inicijativu i prijedlog za osnivanje mjesnog odbora** može dati 10% građana upisanih u popis birača za područje za koje se predlaže osnivanje mjesnog odbora, članovi predstavničkog tijela, udruge sa sjedištem na području Općine te općinski načelnik.

 **Ako prijedlog iz stavka 1. ovoga članka** podnose građani ili udruge, prijedlog se u pisanom obliku dostavlja općinskom načelniku.

**Članak 66.**

**Općinski načelnik u roku od 15 dana** od dana primitka prijedloga utvrđuje je li prijedlog podnesen na način i po postupku utvrđenim zakonom i ovim Statutom.

 **Ukoliko općinski načelnik utvrdi**  da prijedlog nije podnesen na propisani način ili da ne sadrži podatke potrebne kako bi se po njemu moglo postupiti, obavijestit će o tome predlagatelja i zatražiti da **u roku od 15 dana** dopuni prijedlog za osnivanje mjesnog odbora.

 **Pravovaljani prijedlog općinski načelnik** upućuje **Općinskom vijeću**, koje je dužno izjasniti se o prijedlogu **u roku od 60 dana** od prijema prijedloga.

**Članak 67.**

 **Prijedlogu za osnivanje mjesnog odbora** prilažu **se podaci o predlagatelju** (imena i prezimena te adresa prebivališta fizičkih osoba, naziv i sjedište pravne osobe), predloženom području i granicama mjesnog odbora, sjedištu mjesnog odbora, nacrt pravila mjesnog odbora te prijedlog poslova i načina financiranja mjesnog odbora.

**Članak 68.**

 **Tijela mjesnog odbora su** vijeće mjesnog odbora i predsjednik vijeća mjesnog odbora.

**Članak 69.**

 **Članove vijeća mjesnog odbora** biraju građani s područja mjesnog odbora koji imaju biračko pravo, na neposrednim izborima, tajnim glasovanjem, **na vrijeme od četiri godine.**

 **Izbornu jedinicu za izbor članova vijeća mjesnog odbora** čini cijelo područje mjesnog odbora.

 **Postupak izbora članova vijeća mjesnog odbora** uređuje se **posebnom odlukom Općinskog vijeća.**

**Članak 70.**

**Izbore za članove vijeća mjesnih odbora** raspisuje **Općinsko vijeće**  u roku od 30 dana od dana donošenja odluke o osnivanju mjesnog odbora odnosno u roku od 30 dana od dana isteka mandata ili raspuštanja vijeća mjesnog odbora.

**Od dana raspisivanja izbora** pa do dana izbora ne može proteći **manje od 30 dana niti više od 60 dana.**

**Članak 71.**

 **Vijeće mjesnog odbora ima,** uključujući i predsjednika**, 5 članova do 200 stanovinka** u mjesnom odboru, **7 članova u mjesnom odboru koji ima preko 200 stanovnika** u mjesnom odboru.

 **Za člana vijeća mjesnog odbora** može biti biran hrvatski državljanin koji ima biračko pravo i prebivalište na području mjesnog odbora.

**Članak 72.**

**Vijeće mjesnog odbora** **bira predsjednika vijeća** iz redova svojih članova, većinom glasova svih članova, **na vrijeme od četiri godine.**

**Predsjednik vijeća predstavlja mjesni odbor** i za svoj je rad odgovoran vijeću mjesnog odbora.

**Članak 73.**

 **Vijeće mjesnog odbora donosi program rada mjesnog odbora,** pravila mjesnog odbora, poslovnik o svom radu, godišnji financijski plan i godišnji obračun troškova te obavlja druge poslove utvrđene zakonom, **ovim Statutom i odlukama Općinskog vijeća i općinskog načelnika.**

**Članak 74.**

 **Programom rada utvrđuju se** zadaci mjesnog odbora, **osobito u pogledu skrbi**  o uređenju područja mjesnog odbora provođenjem manjih komunalnih akcija kojima se poboljšava komunalni standard građana na području mjesnog odbora, skrbi o poboljšavanju zadovoljavanja potreba građana u oblasti zdravstva, socijalne skrbi, kulture, športa i drugih lokalnih potreba na svom području.

**Članak 75.**

 **Pravilima mjesnog odbora** detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

**Članak 76.**

 **Prihode mjesnog odbora** čine prihodi koje posebnom odlukom utvrdi **Općinsko vijeće** te pomoći i dotacije pravnih ili fizičkih osoba.

**Članak 77.**

 **Radi raspravljanja o potrebama i interesima građana** te davanja prijedloga za rješavanje pitanja od lokalnog značenja vijeće mjesnog odbora može sazivati zborove građana.

 **Zbor građana može se** sazvati i za dio područja mjesnog odbora koji čini zasebnu cjelinu.

 **Zbor građana vodi predsjednik mjesnog odbora** ili član vijeća mjesnog odbora kojeg odredi vijeće.

**Članak 78.**

 **Stručne i administrativne poslove** za potrebe mjesnog odbora obavljaju upravna tijela Općine.

**Članak 79.**

**Prijedlog za promjenu područja mjesnog odbora** mogu dati tijela mjesnog odbora i općinski načelnik.

**O prijedlogu iz stavka 1. ovoga članka općinsko vijeće** donosi odluku uz prethodno pribavljeno mišljenje građana mjesnog odbora za koje se traži promjena područja.

**Članak 80.**

 **Nadzor nad zakonitošću rada tijela** mjesnog odbora obavlja **općinski načelnik.**

 **U postupku provođenja nadzora** nad zakonitošću rada mjesnog odbora općinski načelnik može općinskom vijeću predložiti raspuštanje vijeća mjesnog odbora ako ono učestalo krši odredbe ovog Statuta, pravila mjesnog odbora ili ne izvršava povjerene mu poslove.

**XII. IMOVINA I FINANCIRANJE OPĆINE TOUNJ**

**Članak 81.**

 **Sve pokretne i nepokretne stvari**, te imovinska prava koja pripadaju Općini Tounj, čine imovinu Općine Tounj.

**Članak 82.**

 **Imovinom Općine upravljaju općinski načelnik i općinsko vijeće** u skladu s odredbama zakona i ovoga Statuta, pažnjom dobrog gospodara.

 **U postupku upravljanja imovinom općinski načelnik** donosi pojedinačne akte glede upravljanja imovinom na temelju općih akata općinskog vijeća o uvjetima, načinu i postupku gospodarenja imovinom Općine.

**Članak 83.**

 **Općina ima prihode** kojima u okviru svoga samoupravnog djelokruga slobodno raspolaže.

 **Prihodi općine moraju biti** razmjerni s poslovima koje obavljaju njihova tijela u skladu sa zakonom.

 Prihodi Općine su:

**1. općinski porezi, prirez, naknade, doprinosi i pristojbe,**

**2. prihodi od stvari u njezinom vlasništvu i imovinskih prava,**

**3. prihodi od trgovačkih društava i drugih pravnih osoba u njezinom vlasništvu, odnosno**

 **u kojima ima udio ili dionice,**

**4. prihodi od naknada za koncesiju koje daje njezino predstavničko tijelo,**

**5. novčane kazne i oduzeta imovinska korist za prekršaje koje sama propiše u skladu**

 **sa zakonom,**

**6. udio u zajedničim porezima**

**7. sredstva pomoći Republike Hrvatske predviđena u državnom proračunu**

**8. drugi prihodi određeni zakonom.**

**Članak 84.**

 **Procjena godišnjih prihoda** te utvrđeni iznosi rashoda Općine iskazuju se u proračunu Općine.

 **Svi prihodi proračuna** moraju u proračunu biti iskazani prema izvorima iz kojih potječu.

 **Svi rashodi proračuna** moraju biti utvrđeni proračunom i uravnoteženi s prihodima.

**Članak 85.**

 **Proračun Općine i odluka o izvršenju proračuna** donose se za proračunsku godinu i vrijede za godinu za koju su doneseni.

 **Proračunska godina** je razdoblje od dvanaest mjeseci koje **počinje 1. siječnja a završava 31. prosinca.**

**Članak 86.**

 **Općinsko vijeće donosi proračun** za sljedeću proračunsku godinu na način i u rokovima propisanim zakonom.

 **Ukoliko se proračun** za sljedeću proračunsku godinu ne može donijeti u propisanom roku, **Općinsko vijeće donosi odluku** o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

**Članak 87.**

 **Ako se tijekom proračunske godine** smanje prihodi ili povećaju rashodi utvrđeni proračunom, proračun se mora uravnotežiti smanjenjem predviđenih izdataka ili pronalaženjem novih prihoda.

 **Uravnoteženje proračuna** provodi se izmjenama i dopunama proračuna po postupku propisanom za donošenje proračuna.

**Članak 88.**

 **Materijalno i financijsko poslovanje** Općine nadzire Općinsko vijeće.

 **Zakonitost i pravodobnost korištenja proračunskih sredstava** Općine nadzire Ministarstvo financija.

**XIII. AKTI OPĆINE**

**Članak 89.**

 **Temeljem ovlaštenja utvrđenih zakonom i ovim Statutom općinsko vijeće** donosi Statut, Poslovnik, proračun, odluku o izvršenju proračuna, odluke i druge opće akte.

 **Općinsko vijeće donosi** pojedinačne akte kada temeljem zakona rješava o pojedinačnim stvarima.

**Članak 90.**

 **Općinski načelnik u okviru svoga djelokruga** donosi odluke, zaključke, pravilnike, te opće akte kada je za to ovlašten zakonom, Statutom ili **općim aktom Općinskog vijeća.**

**Članak 91.**

 **Radna tijela općinskog vijeća** donose zaključke i preporuke.

**Članak 92.**

 **Općinski načelnik osigurava izvršenje općih akata** iz članka 89. stavka 1. ovoga Statuta, na način i u postupku propisanom ovim Statutom.

 **Opći akti objavljuju se** u Glasniku Karlovačke županije.

**Članak 93.**

 **Upravna tijela Općine u izvršavanju općih akata općinskog vijeća** donose pojedinačne akte kojima rješavaju o pravima, obvezama i pravnim interesima fizičkih i pravnih osoba.

 **Protiv pojedinačnih akata** iz stavka 1. ovoga članka može se, sukladno odredbama zakona, izjaviti žalba resorno nadležnom tijelu državne uprave, onom u čijem je djelokrugu upravno područje i zakoni na koje se akt odnosi ili pokrenuti upravni spor.

 **Na donošenje pojedinačnih akata** shodno se primjenjuju odredbe Zakona o općem upravnom postupku i drugih propisa.

 **U izvršavanju općih akata Općinskog vijeća**  pojedinačne akte donose i pravne osobe kojima su **odlukom Općinskog vijeća**, temeljem zakona, povjerene javne ovlasti.

**Članak 94.**

 **Nadzor nad zakonitošću općih akata** koje općinsko vijeće donosi u okviru samoupravnog djelokruga dostavlja se na nadzor resorno nadležnom tijelu državne uprave, onom u čijem je djelokrugu upravno područje i zakoni na koje se akt odnosi.

**XIV. JAVNOST RADA**

**Članak 95.**

 **Rad općinskog vijeća, općinskog načelnika i upravnih tijela** Općine je javan.

 **Zainteresirana javnost i predstavnici medija** mogu pratiti rad općinskog vijeća u skladu s odredbama Poslovnika Općinskog vijeća.

**Članak 96.**

 **Javnost rada općinskog vijeća** osigurava se javnim održavanjem sjednica te objavljivanjem općih i drugih akata općinskog vijeća u službenom glasilu Općine i na internetskim stranicama Općine.

 **Javnost rada općinskog načelnika** osigurava se održavanjem redovnih mjesečnih konferencija za medije te objavljivanjem općih akata i drugih akata općinskog načelnika u službenom glasilu Općine i na internetskim stranicama Općine.

 **Javnost rada upravnih tijela Općine** osigurava se putem komunikacije s medijima i objavljivanjem informacija na internetskim stranicama Općine.

**XV. PRIJELAZNE I ZAVRŠNE ODREDBE**

**Članak 97.**

 **Prijedlog za promjenu Statuta može** podnijeti **1/3 vijećnika** Općinskog vijeća, općinski načelnik i Komisija za Statut, Poslovnik i normativnu djelatnost Općinskog vijeća.

 **Prijedlog mora biti** obrazložen i podnosi se predsjedniku Općinskog vijeća.

 **Općinsko vijeće,** većinom glasova svih vijećnika, odlučuje hoće li pristupiti raspravi o predloženoj promjeni Statuta.

 **Ako se niti nakon ponovljene rasprave** ne donese odluka o tome hoće li se pristupiti raspravi o predloženoj promjeni Statuta, isti prijedlog se ne može ponovno staviti na dnevni red općinskog vijeća prije isteka roka od šest mjeseci od dana zaključivanja rasprave o prijedlogu.

**Članak 98.**

 **Odluke i drugi opći akti doneseni** na temelju Statuta Općine i zakona, uskladit će se s odredbama ovoga Statuta i zakona kojim se uređuje pojedino područje u roku od 90 dana.

**Članak 99.**

 **Ovaj Statut stupa na snagu osmog dana** od dana objave u "Glasniku Karlovačke županije".

 **Stupanjem na snagu ovoga Statuta** prestaje važiti Statut Općine Tounj objavljen u ("Glasniku Karlovačke županije", broj 12/2020.).

KLASA: 012-03/21-01/01

URBROJ: 2133/20-03-21-2

Tounj , 24. veljače 2021.

 **PREDSJEDNIK**

 **OPĆINSKOG VIJEĆA OPĆINE TOUNJ:**

 **Nikola Katić**